የፌዴራል ፍርድ ቤቶች በከፊል ዝግ ሆነው የሚቆዩበት ጊዜ ተራዘመ
አዲስ አበባ፡- የፌዴራል ጠቅላይ ፍርድ ቤት የኮሮና ቫይረስ (COVID 19) ሥርጭትን ለመከላከል ቀጣይ የጥንቃቄ እርምጃዎችን መውሰድ በማስፈለጉ ፍርድ ቤቶች በከፊል ዝግ ሆነው የቆዩበትን ጊዜ ለተጨማሪ 22 የሥራ ቀናት አራዘመ።
የፌደራል ጠቅላይ ፍርድ ቤት በፌስቡክ ገፁ ትናንት እንዳስታወቀው፤ ዓለምን እያስጨነቀ ያለው የኮሮና ቫይረስ (COVID 19) ወረርሽኝ በሀገራችን ሥርጭቱ እንዳይስፋፋ ለመገደብ እየተወሰደ ያለው የጥንቃቄና የመከላከል ሥራ አሁንም ትኩረት የሚፈልግና ተጠናክሮ መቀጠል እንዳለበት በመንግሥት እየተገለፀ ይገኛል። 
ይህንንም ጥረት ለማገዝና በየዕለቱ በትንሹ 18 ሺህ ያህል ባለጉዳዮች የሚስተናገዱባቸውን ፍርድ ቤቶች በከፊል ዝግ ማድረግ ባለጉዳዮች በቤት እንዲቆዩና አካላዊ ርቀትን እንዲጠብቁ ምቹ ሁኔታን ለመፍጠር ከግንቦት 3/2012 ዓ.ም ጀምሮ ለ22 የሥራ ቀናት ማለትም እስከ
 ግንቦት 30/2012 ዓ.ም ድረስ አሁንም ለሦስተኛ ዙር በከፊል ዝግ ሆነው እንዲቆዩ ጠቅላይ ፍርድ ቤቱ ወስኗል። 
የፌዴራል ዳኞች በየምድብ ችሎቱ በተደራጁ ተረኛ ችሎቶች እየሠሩ መቆየታቸውን ያስታወሰው ፍርድ ቤቱ፣ በቤትና በቢሮ ለውሳኔ፤ ለብይንና ለትዕዛዝ የተቀጠሩ መዛግብትን በማቃለል ከፍተኛ ውጤት በማስገኘት ላይም መሆናቸውንም አመልክቷል። በተጨማሪም የተረኛ ዳኞችን ቁጥር በመጨመር ከአስቸኳይ ጊዜ አዋጁ ጋር ተያይዞ የሚቀርቡላቸውን ጉዳዮች በማስተናገድ ላይ ሲሆኑ በተሰጡ ውሳኔዎች ላይ የሚቀርቡ የይግባኝ አቤቱታዎችም በየደረጃው ባሉ ፍርድ ቤቶች በመታየት ላይ መሆናቸውን ጠቅሷል።
በዚህ ጊዜ ውስጥ በየፍርድ ቤቱ ለምርመራ እና ለውሳኔ የተቀጠሩ ውዝፍ መዛግብት ተለይተውና እንደየሁኔታው ታይተው እልባት የሚሰጣቸው መሆኑን በመግለጫው ተመልክቷል። ውዝፍ መዛግብት የሌለባቸው ችሎቶች ውዝፍ መዛግብት ያለባቸውን ችሎቶች እንዲያግዙ የሚደረግ መሆኑንም ጠቅላይ ፍርድቤቱ አስገንዝቧል።
 በማረሚያ ቤት ያሉ ባለጉዳዮችን በተመለከተም ከማረሚያ ቤት አስተዳዳሪዎች ጋር በመወያየትና መርሃ ግብር በማዘጋጀት በቪዲዮ ኮንፈረንስ አገልግሎት ለመስጠት ጥረት የሚደረግ መሆኑንም ጠቁሟል። ፍርድ ለተሰጠባቸው ጉዳዮች በቂ የውሳኔ ግልባጮች ከወዲሁ ተዘጋጅተው ባለጉዳዮችን እንዲጠብቁ የሚደረግ መሆኑንም አብራርቷል።
ፍርድ ቤቱ በመግለጫው እንዳመለከተው፤ ባለጉዳዮች በአካል ፍርድ ቤት ቀርበው በመደበኛው አካሄድ የመሰማት እድል ሊሰጣቸው ይገባል የሚያስብሉ ጉዳዮች ሲያጋጥሙ በሪጅስትራር ተለይተውና የሚመለከተውን አካል በማስፈቀድ ተግባራዊ የሚደረግ ይሆናል። አስቸኳይ ጊዜ አዋጁን ለማስፈፀም ተግባራዊ እየተደረጉ ካሉ መመሪያዎች ጋር በተያያዘ የሚቀርቡ ጉዳዮች በአፋጣኝ እልባት ማግኘት የሚገባቸው በመሆኑ አስፈላጊ ሆኖ ሲገኝ በተረኛ ችሎቶች የዳኞች ቁጥር እንዲጨምር ይደረጋል። ከእነዚህ ጉዳዮች ጋር በተያያዘ የሚቀርቡ የይግባኝ አቤቱታዎችም በአፋጣኝ ታይተው
 እልባት የሚሰጣቸው ይሆናል።
ጠቅላይ ፍርድ ቤቱ በሰጠው የሥራ አቅጣጫ እጅግ አስገዳጅ አገራዊና ኢኮኖሚያዊ አንድምታ ያላቸው አስቸኳይ መፍትሄ ለሚፈልጉ ብርቱ ጉዳዮች እንደ ሁኔታው በየደረጃው የሚገኙ የፍርድ ቤት አመራሮች እና የጉዳዮች ፍሰት አስተዳደር ኃላፊዎች ፈጣን ምላሽ እንዲሰጡ አሳስቧል። እንዲህ ያሉ ጉዳዮች መታየት ሲኖርባቸውም ከሚኒስትሮች P COVID Task Force አስፈላጊው ፈቃድ እንደሚጠየቅም ገልጿል።
በተመሳሳይ ወደ ፍርድ ቤት በአካል የሚመጣ ማንኛውም ሰው የአፍና የአፍንጫ መሸፈኛ ጭንብል ማድረግ ግዴታ መሆኑን፤ እጅን በተዘጋጀ ንጽህና መጠበቂያ ውሃና ሳሙና መታጠብ እንዳለበት እንዲሁም በባለሙያዎች እና በተገልጋዮች መካከል፤ በአገልግሎት ሰጪ እና አገልግሎት ተቀባይ መካከል ያለውን አካላዊ ርቀት መጠበቅ እንደሚገባም ፍርድ ቤቱ ባሳለፈው ውሳኔ ጨምሮ አሳስቧል።
አዲስ ዘመን ግንቦት 1/2012በጋዜጣው ሪፖርተር